LV Eiropas Savienības Oficiālais Vēstnesis C 313/22

Paziņojums par antisubsīdiju procedūras sākšanu attiecībā uz Taizemes izcelsmes attīrītas tereftalskābes un tās sāļu importu

2009/C 313/09

Eiropas Komisija (“Komisija”) saskaņā ar 10. pantu Padomes 2009. gada 11. jūnija Regulā (EK) Nr. 597/2009 par aizsardzību pret subsidētu importu no valstīm, kas nav Eiropas Kopienas dalībvalstis (1) (“pamatregula”), ir saņēmusi sūdzību, kurā apgalvots, ka Taizemes (“attiecīgā valsts”) izcelsmes attīrītas tereftalskābes un tās sāļu imports tiek subsidēts, tādējādi radot būtisku kaitējumu Kopienas ražošanas nozarei.

1. Sūdzība

Sūdzību 2009. gada 13. novembrī iesniedza uzņēmumi BP Aromatics Limited NV un CEPSA Quimica S.A. (“sūdzības iesniedzēji”), kuri saražo lielāko daļu, šajā gadījumā vairāk nekā 50 %, no kopējās attīrītās tereftalskābes un tās sāļu produkcijas Kopienā.

2. Ražojums, uz kuru attiecas izmeklēšana

Ražojums, uz kuru attiecas izmeklēšana, ir tereftalskābe un tās sāļi ar tīrības pakāpi 99,5 % vai vairāk (“izmeklēšanai pakļautais ražojums”).

3. Apgalvojums par subsidēšanu

Ražojums, kurš saskaņā ar apgalvojumu tiek subsidēts, ir izmeklēšanai pakļautais ražojums, kura izcelsme ir Taizemē un kuru pašlaik klasificē ar KN kodu ex 2917 36 00. Šis KN kods ir minēts tikai informācijai.

Tiek apgalvots, ka Taizemes izcelsmes izmeklēšanai pakļautā ražojuma izgatavotāji ir guvuši labumu no vairākām Taizemes valdības piešķirtajām subsīdijām. Šīs subsīdijas cita starpā veido priekšrocību shēmas uzņēmumiem, kuri atrodas īpašos rūpniecības apgabalos, uz kuriem attiecas Taizemes Ieguldījumu padomes piešķirtās priekšrocības Ieguldījumu veicināšanas 3. zonas projektiem. Starp šīm priekšrocībām cita starpā ir atbrīvojums no ievedmuitas nodokļa iekārtām, atbrīvojums no uzņēmuma ienākuma nodokļa vai tā samazinājums, divkārši atskaitījumi no tādiem ienākumiem no transporta, kas apliekami ar nodokļiem, kā arī no elektrības un ūdens izmaksām un atbrīvojums no ievedmuitas nodokļa izejvielām, ko izmanto eksportam paredzētu ražojumu izgatavošanai.

Tiek apgalvots, ka iepriekš minētās shēmas ir subsīdijas, jo tās ir Taizemes valdības finansiāls ieguldījums, kas sniedz priekšrocības to saņēmējiem, t. i., ražotājiem eksportētājiem, kuri izgatavo izmeklēšanai pakļauto ražojumu. Saskaņā ar apgalvojumu tās attiecas tikai uz konkrētiem uzņēmumiem īpašos rūpniecības apgabalos, tāpēc tās ir konkrētas un kompensējamas.

4. Apgalvojums par kaitējumu

Sūdzības iesniedzēji ir snieguši pierādījumus tam, ka izmeklēšanai pakļautā ražojuma imports no Taizemes kopumā ir pieaudzis absolūtos skaitļos un tirgus daļas izteiksmē.

Saskaņā ar sūdzības iesniedzēju sniegtajiem pirmšķietamajiem pierādījumiem izmeklēšanai pakļautā ražojuma importa apjomi un cenas cita starpā ir negatīvi ietekmējušas Kopienas ražošanas nozares noteikto cenu līmeni, kas būtiski un negatīvi ietekmējis Kopienas ražošanas nozares vispārējo darbību, finanšu stāvokli un nodarbinātību.

5. Procedūra

Apspriedusies ar padomdevēju komiteju un konstatējusi, ka sūdzību iesniegusi Kopienas ražošanas nozare vai tā iesniegta tās vārdā un ka ir pietiekami daudz pierādījumu, lai pamatotu procedūras sākšanu, Komisija ar šo sāk izmeklēšanu atbilstoši pamatregulas 10. pantam.

Izmeklēšanā noteiks, vai attiecīgās valsts izcelsmes izmeklēšanai pakļautais ražojums tiek subsidēts un vai šī subsidēšana ir radījusi kaitējumu Kopienas ražošanas nozarei. Ja secinājumi būs apstiprinoši, izmeklēšanā tiks pārbaudīts, vai pasākumu piemērošana ir Kopienas interesēs.

5.1. Subsidēšanas noteikšanas procedūra

Izmeklēšanai pakļautā ražojuma ražotāji eksportētāji (2) no attiecīgās valsts ir aicināti piedalīties Komisijas izmeklēšanā.

5.1.1. Izmeklēšana attiecībā uz ražotājiem eksportētājiem

Lai iegūtu informāciju, ko Komisija uzskata par nepieciešamu izmeklēšanai attiecībā uz Taizemes ražotājiem eksportētājiem, tā nosūtīs anketas zināmajiem attiecīgās valsts ražotājiem eksportētājiem, visām zināmajām ražotāju eksportētāju apvienībām, kā arī attiecīgās eksportētājvalsts iestādēm. Visi ražotāji eksportētāji un ražotāju eksportētāju apvienības ir aicinātas nekavējoties, bet ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, sazināties ar Komisiju pa faksu vai e-pastu, lai informētu par sevi un pieprasītu anketu.

Aizpildītās anketas ražotājiem eksportētājiem jāiesniedz Komisijā 37 dienu laikā pēc šā paziņojuma publicēšanas dienas Eiropas Savienības Oficiālajā Vēstnesī, ja vien nav norādīts citādi.

5.1.2. Izmeklēšana attiecībā uz nesaistītiem importētājiem (3)

Tā kā šajā procedūrā varētu būt iesaistīts liels skaits nesaistīto importētāju un lai pabeigtu izmeklēšanu noteiktajā termiņā, Komisija, veidojot izlasi, var ierobežot izmeklēšanā iesaistāmo importētāju skaitu līdz pietiekamam skaitam nesaistīto importētāju (šo procesu sauc arī par pārbaudi izlases veidā). Pārbaude izlases veidā tiks veikta saskaņā ar pamatregulas 27. pantu.

Lai Komisija varētu izlemt, vai jāpiemēro pārbaude izlases veidā, un vajadzības gadījumā veikt atlasi, visi nesaistītie importētāji vai to pārstāvji, kuri darbojas to vārdā, ir aicināti pieteikties Komisijā. Attiecīgajām personām jāpiesakās 15 dienu laikā pēc šā paziņojuma publicēšanas dienas Eiropas Savienības Oficiālajā Vēstnesī, ja vien nav noteikts citādi, sniedzot Komisijai šādu informāciju par savu uzņēmumu vai uzņēmumiem:

nosaukums, adrese, e-pasta adrese, tālruņa un faksa numurs un kontaktpersonas vārds un uzvārds,

precīzs to uzņēmuma darbību apraksts, kas saistītas ar izmeklēšanai pakļauto ražojumu,

Taizemes izcelsmes izmeklēšanai pakļautā importētā ražojuma apjoms tonnās un vērtība euro importam un tālākpārdošanai Eiropas Savienības (“ES”) tirgū laikposmā no 2008. gada 1. decembra līdz 2009. gada 30. novembrim,

visu to saistīto uzņēmumu (4) nosaukumi un precīzs darbību apraksts, kas iesaistīti izmeklēšanai pakļautā ražojuma izgatavošanā un/vai pārdošanā,

visa pārējā būtiskā informācija, kas Komisijai varētu būt noderīga, veidojot izlasi.

Sniedzot iepriekš minēto informāciju, uzņēmums piekrīt tā iespējamai iekļaušanai izlasē. Izlasē iekļautajiem uzņēmumiem būs jāaizpilda anketa un jāpiekrīt sniegto atbilžu pārbaudei uzņēmuma telpās (pārbaudei uz vietas). Ja uzņēmums norādīs, ka nepiekrīt tā iespējamai iekļaušanai izlasē, tiks uzskatīts, ka uzņēmums izmeklēšanas laikā nav sadarbojies. Konstatējumus attiecībā uz importētājiem, kas atteikušies sadarboties, Komisija sagatavo, pamatojoties uz pieejamajiem faktiem, un izmeklēšanas iznākums šai personai var būt mazāk labvēlīgs nekā tad, ja tā būtu sadarbojusies.

Lai iegūtu informāciju, kas nepieciešama nesaistītu importētāju izlases izveidei, Komisija var arī sazināties ar visām zināmajām importētāju apvienībām.

Visām ieinteresētajām personām, kas vēlas sniegt visu pārējo attiecīgo informāciju saistībā ar izlases izveidi, izņemot iepriekš minēto informāciju, tas jāizdara 21 dienas laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav norādīts citādi.

Ja ir jāveido izlase, importētājus var izvēlēties, pamatojoties uz lielāko reprezentatīvo pārdošanas apjomu ES, kuru tam atvēlētajā laikā var pienācīgi pārbaudīt. Komisija informēs visus zināmos nesaistītos importētājus un importētāju apvienības par to, kurus uzņēmumus paredzēts iekļaut izlasē.

Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas izlasē iekļautajiem nesaistītajiem importētājiem un visām zināmajām importētāju apvienībām. Šīm personām aizpildītā anketa jāiesniedz 37 dienu laikā pēc izlases paziņošanas, ja vien nav noteikts citādi. Aizpildītajā anketā cita starpā būs jānorāda informācija par uzņēmuma(-u) struktūru, darbībām saistībā ar izmeklēšanai pakļauto ražojumu, kā arī par minētā ražojuma pārdošanas apjomiem.

5.2. Kaitējuma noteikšanas procedūra

Ar terminu “kaitējums” saprot Kopienas ražošanas nozarei nodarītu būtisku kaitējumu vai tā draudus, vai šādas ražošanas nozares veidošanās būtisku aizkavēšanu. Kaitējumu nosaka, pamatojoties uz apstiprinošiem pierādījumiem, un objektīvi nosaka gan subsidētā importa apjomu un tā ietekmi uz cenām importētājvalstī, gan šāda importa turpmāko ietekmi uz Kopienas ražošanas nozari. Lai noteiktu, vai Kopienas ražošanas nozarei ir radīts būtisks kaitējums, Kopienas ražotāji, kas izgatavo izmeklēšanai pakļauto ražojumu, ir aicināti piedalīties Komisijas veiktajā izmeklēšanā.

5.2.1. Izmeklēšana attiecībā uz Kopienas ražotājiem

Tā kā šajā procedūrā varētu būt iesaistīts liels skaits Kopienas ražotāju un lai pabeigtu izmeklēšanu noteiktajā termiņā, Komisija var ierobežot izmeklēšanā iesaistāmo Kopienas ražotāju skaitu, atlasot pietiekamu skaitu Kopienas ražotāju (šo procesu sauc arī par pārbaudi izlases veidā). Pārbaude izlases veidā tiks veikta saskaņā ar pamatregulas 27. pantu.

Lai Komisija varētu izlemt, vai jāpiemēro pārbaude izlases veidā, un vajadzības gadījumā veikt atlasi, visi Kopienas ražotāji vai to pārstāvji, kuri darbojas to vārdā, ir aicināti pieteikties Komisijā. Attiecīgajām personām jāpiesakās 15 dienu laikā pēc šā paziņojuma publicēšanas dienas Eiropas Savienības Oficiālajā Vēstnesī, ja vien nav noteikts citādi, sniedzot Komisijai šādu informāciju par savu uzņēmumu vai uzņēmumiem:

nosaukums, adrese, e-pasta adrese, tālruņa un faksa numurs un kontaktpersonas vārds un uzvārds,

precīzs to uzņēmuma darbību apraksts, kas saistītas ar izmeklēšanai pakļauto ražojumu,

izmeklēšanai pakļautā ražojuma vērtība euro, laikposmā no 2008. gada 1. decembra līdz 2009. gada 30. novembrim to pārdodot ES tirgū,

izmeklēšanai pakļautā ražojuma apjoms tonnās, laikposmā no 2008. gada 1. decembra līdz 2009. gada 30. novembrim to pārdodot ES tirgū,

izmeklēšanai pakļautā ražojuma ražošanas apjoms tonnās laikposmā no 2008. gada 1. decembra līdz 2009. gada 30. novembrim,

attiecīgajā valstī izgatavotā izmeklēšanai pakļautā ražojuma apjoms tonnās, kas laikposmā no 2008. gada 1. decembra līdz 2009. gada 30. novembrim tika importēts ES, ja tāds ir,

visu to saistīto uzņēmumu (5) nosaukumi un precīzs darbību apraksts, kas iesaistīti izmeklēšanai pakļautā ražojuma izgatavošanā un/vai pārdošanā (neatkarīgi no tā, vai tas ražots Eiropas Savienībā vai attiecīgajā valstī),

visa pārējā būtiskā informācija, kas Komisijai varētu būt noderīga, veidojot izlasi.

Sniedzot iepriekš minēto informāciju, uzņēmums piekrīt tā iespējamai iekļaušanai izlasē. Izlasē iekļautajiem uzņēmumiem būs jāaizpilda anketa un jāpiekrīt sniegto atbilžu pārbaudei uzņēmuma telpās (pārbaudei uz vietas). Ja uzņēmums norādīs, ka nepiekrīt tā iespējamai iekļaušanai izlasē, tiks uzskatīts, ka uzņēmums izmeklēšanas laikā nav sadarbojies. Konstatējumus attiecībā uz Kopienas ražotājiem, kas atteikušies sadarboties, Komisija sagatavo, pamatojoties uz pieejamajiem faktiem, un izmeklēšanas rezultāts šai personai var būt mazāk labvēlīgs nekā tad, ja tā būtu sadarbojusies.

Lai iegūtu informāciju, ko Komisija uzskata par vajadzīgu Kopienas ražotāju izlases izveidošanai, tā var arī sazināties ar visām zināmajām Kopienas ražotāju apvienībām.

Visām ieinteresētajām personām, kas vēlas sniegt visu pārējo attiecīgo informāciju saistībā ar izlases izveidi, izņemot iepriekš minēto informāciju, tā jāsniedz 21 dienas laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav norādīts citādi.

Ja jāveido izlase, Kopienas ražotājus var izvēlēties, pamatojoties uz lielāko reprezentatīvo pārdošanas apjomu Eiropas Savienībā, kuru tam atvēlētajā laikā var pienācīgi pārbaudīt. Komisija informēs visus zināmos Kopienas ražotājus un Kopienas ražotāju apvienības par to, kurus uzņēmumus ir paredzēts iekļaut izlasē.

Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas izlasē iekļautajiem nesaistītajiem Kopienas ražotājiem un visām zināmajām Kopienas ražotāju apvienībām. Šīm personām aizpildītās anketas jāiesniedz 37 dienu laikā pēc izlases paziņošanas, ja vien nav noteikts citādi. Aizpildītajā anketā cita starpā būs jānorāda informācija par uzņēmuma(-u) struktūru, finansiālo stāvokli, darbībām saistībā ar izmeklēšanai pakļauto ražojumu, kā arī par minētā ražojuma pārdošanas apjomiem un ražošanas izmaksām.

5.3. Kopienas interešu novērtēšanas procedūra

Ja tiks konstatēta subsidēšana un tās izraisītais kaitējums, tiks pieņemts lēmums par to, vai kompensēšanas pasākumu pieņemšana nav pretrunā Kopienas interesēm atbilstoši pamatregulas 31. pantam. Kopienas ražotāji, importētāji un to pārstāvju apvienības, reprezentatīvie lietotāji un reprezentatīvās patērētāju organizācijas tiek aicinātas pieteikties 15 dienu laikā pēc šā paziņojuma publicēšanas dienas Eiropas Savienības Oficiālajā Vēstnesī, ja vien nav norādīts citādi. Lai piedalītos izmeklēšanā, reprezentatīvajām patērētāju organizācijām šajā pašā termiņā jāpierāda, ka starp to darbībām un izmeklēšanai pakļauto ražojumu pastāv objektīva saikne.

Personas, kas piesakās iepriekš minētajā termiņā, 37 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav norādīts citādi, var sniegt Komisijai informāciju par to, vai pasākumu īstenošana ir Kopienas interesēs. Šo informāciju var sniegt vai nu brīvā veidā, vai aizpildot Komisijas sagatavoto anketu. Jebkura saskaņā ar pamatregulas 31. pantu sniegtā informācija tiks ņemta vērā tikai tad, ja, to iesniedzot, tā būs pamatota ar faktiem.

5.4. Citi rakstiski dokumenti

Ievērojot šā paziņojuma noteikumus, ar šo visas ieinteresētās personas tiek aicinātas darīt zināmu savu viedokli, kā arī sniegt informāciju un apstiprinošus pierādījumus. Ja vien nav norādīts citādi, minētajai informācijai un apstiprinošiem pierādījumiem jānonāk Komisijā 37 dienu laikā pēc šā paziņojuma publicēšanas Eiropas Savienības Oficiālajā Vēstnesī.

5.5. Uzklausīšanas iespēja, ko nodrošina Komisijas izmeklēšanas dienesti

Visas ieinteresētās personas var lūgt, lai Komisijas izmeklēšanas dienesti tās uzklausa. Visi šādi lūgumi jāiesniedz rakstveidā, norādot konkrētā lūguma iemeslus. Lūgums par uzklausīšanu saistībā ar jautājumiem, kas attiecas uz izmeklēšanas sākotnējo posmu, jāiesniedz 15 dienu laikā pēc šā paziņojuma publicēšanas Eiropas Savienības Oficiālajā Vēstnesī. Vēlāk lūgums par uzklausīšanu jāiesniedz termiņā, kuru Komisijas norādījusi, sazinoties ar iesaistītajām personām.

5.6. Procedūra rakstisku dokumentu iesniegšanai un aizpildītu anketu un sarakstes nosūtīšanai

Visi ieinteresēto personu iesniegtie dokumenti, tostarp informācija, kas paredzēta izlases izveidei, kopā ar anketām un to atjauninājumiem jāiesniedz rakstveidā gan papīra, gan elektroniskā veidā, un tajos jābūt norādītam attiecīgās ieinteresētās personas nosaukumam, adresei, e-pasta adresei, tālruņa un faksa numuram. Ja ieinteresētā persona tehnisku iemeslu dēļ dokumentus un lūgumus nevar iesniegt elektroniskā veidā, tai nekavējoties par to jāinformē Komisija.

Visiem rakstiski iesniegtajiem dokumentiem, tostarp šajā paziņojumā prasītajai informācijai, kā arī ieinteresēto pušu aizpildītajām anketām un sarakstei, attiecībā uz kuru lūgts saglabāt konfidencialitāti, jābūt ar norādi “Limited” (6).

Ieinteresētajām personām, kuras sniedz informāciju ar norādi “Limited”, saskaņā ar pamatregulas 29. panta 2. punktu jāsagatavo nekonfidenciāls šīs informācijas kopsavilkums ar norādi “For inspection by interested parties”. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja ieinteresētā persona, kas iesniedz konfidenciālu informāciju, nesagatavo tās nekonfidenciālu kopsavilkumu un neiesniedz to noteiktajā veidā un kvalitātē, šādu informāciju var neņemt vērā.

Komisijas adrese sarakstei:

European Commission Directorate-General for Trade Directorate H Office: N-105 04/092 1049 Bruxelles/Brussel BELGIQUE/BELGIË Fakss +32 22956505

6. Nesadarbošanās

Gadījumos, kad kāda ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, saskaņā ar pamatregulas 28. pantu drīkst sagatavot pagaidu vai galīgu apstiprinošu vai negatīvu konstatējumu, pamatojoties uz pieejamajiem faktiem.

Ja konstatē, ka kāda ieinteresētā persona ir sniegusi nepatiesu vai maldinošu informāciju, šo informāciju var neņemt vērā un izmantot pieejamos faktus.

Ja kāda ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 28. pantu ir pamatoti ar pieejamajiem faktiem, šai personai rezultāts var būt mazāk labvēlīgs nekā tad, ja tā būtu sadarbojusies.

7. Uzklausīšanas amatpersona

Ieinteresētās personas var lūgt Tirdzniecības ģenerāldirektorāta uzklausīšanas amatpersonas iesaistīšanos. Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata lūgumus atļaut piekļuvi lietai, strīdus par dokumentu konfidencialitāti, lūgumus pagarināt termiņu un trešo personu lūgumus, kas jāuzklausa. Uzklausīšanas amatpersona var organizēt uzklausīšanu atsevišķai ieinteresētai personai un darboties kā vidutājs, lai nodrošinātu, ka ieinteresētās personas tiesības uz aizsardzību ir pilnīgi ievērotas.

Lūgums par uzklausīšanu uzklausīšanas amatpersonai jāiesniedz rakstveidā, norādot konkrētā lūguma iemeslus. Lūgums par uzklausīšanu saistībā ar jautājumiem, kas attiecas uz izmeklēšanas sākotnējo posmu, jāiesniedz 15 dienu laikā pēc šā paziņojuma publicēšanas Eiropas Savienības Oficiālajā Vēstnesī. Vēlāk lūgums par uzklausīšanu jāiesniedz termiņā, kuru Komisijas norādījusi, sazinoties ar iesaistītajām personām.

Uzklausīšanas amatpersona nodrošinās arī iespēju piedalīties uzklausīšanā, kurā iesaistītas personas, lai tiktu pārstāvēti dažādi viedokļi un piedāvāti atspēkojoši argumenti par jautājumiem, kas cita starpā attiecas uz subsidēšanu, kaitējumu, cēloņsakarību un Kopienas interesēm. Šāda uzklausīšana parasti notiek vēlākais ceturtās nedēļas beigās pēc pagaidu konstatējumu paziņošanas.

Papildu informācija un kontaktinformācija ieinteresētajām personām ir pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē http://ec.europa.eu/trade/issues/respectrules/ho/index_en.htm

8. Izmeklēšanas grafiks

Izmeklēšanu saskaņā ar pamatregulas 11. panta 9. punktu pabeigs 13 mēnešu laikā no šā paziņojuma publicēšanas dienas Eiropas Savienības Oficiālajā Vēstnesī. Pagaidu pasākumus saskaņā ar pamatregulas 12. panta 1. punktu var noteikt ne vēlāk kā 9 mēnešu laikā no šā paziņojuma publicēšanas Eiropas Savienības Oficiālajā Vēstnesī.

9. Personas datu apstrāde

Šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (7).

(1) OV L 188, 18.7.2009., 93. lpp.

(2) Ražotājs eksportētājs ir jebkurš attiecīgās valsts uzņēmums, kas tieši vai ar trešās personas starpniecību ražo un eksportē izmeklēšanai pakļauto ražojumu uz Eiropas Savienības tirgu, tostarp visi ar to saistītie uzņēmumi, kas iesaistīti attiecīgā ražojuma izgatavošanā, pārdošanā iekšzemes tirgū vai eksportēšanā. Eksportētājiem, kas nenodarbojas ar ražošanu, individuālo maksājumu likmi parasti nepiemēro.

(3) Izlasē var iekļaut tikai tādus importētājus, kas nav saistīti ar ražotājiem eksportētājiem. Importētājiem, kas ir saistīti ar ražotājiem eksportētājiem, jāaizpilda šiem ražotājiem eksportētājiem paredzētās anketas 1. pielikums. Saistītās personas definīciju sk. 4. zemsvītras piezīmē.

(4) Saskaņā ar 143. pantu Komisijas Regulā (EEK) Nr. 2454/93 par Kopienas Muitas kodeksa izveidi personas uzskata par saistītām tikai tad, ja: a) tās ir citas personas uzņēmuma valdes locekļi vai administratīvie vadītāji; b) personas ir juridiski atzīti uzņēmējdarbības partneri; c) personas ir darba devējs un darba ņēmējs; d) kādai personai tieši vai netieši pieder, tā kontrolē vai pārvalda 5 % vai vairāk abu tādu personu nesamaksātās balss akcijas vai daļas; e) viena no personām tieši vai netieši kontrolē otru; f) abas personas tieši vai netieši kontrolē kāda trešā persona; g) abas personas kopā tieši vai netieši kontrolē kādu trešo personu; vai h) personas ir vienas ģimenes locekļi. Par vienas ģimenes locekļiem uzskata tikai tādas personas, kuru starpā pastāv šāda radniecība: i) vīrs un sieva; ii) tēvs vai māte un bērns; iii) brālis un māsa vai pusbrālis un pusmāsa; iv) vectēvs vai vecāmāte un mazbērns; v) tēva vai mātes brālis vai māsa un brāļa vai māsas bērns; vi) tēva vai mātes brālis vai māsa un brāļa vai māsas bērns; vii) svainis un svaine. (OV L 253, 11.10.1993., 1. lpp.). Šajā kontekstā termins “persona” attiecas gan uz fizisku, gan juridisku personu.

(5) Sk. 4. zemsvītras piezīmi.

(6) Šis dokuments ir konfidenciāls saskaņā ar pamatregulas 29. pantu un 12. pantu PTO Nolīgumā par subsīdijām un kompensācijas pasākumiem. Tas ir aizsargāts atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(7) OV L 8, 12.1.2001., 1. lpp.